For mange er det en tradition at tage i kirke juleaftensdag, men i år var der meget få mennesker og mange tomme stole ved de nordjyske julegudstjenester 24. december. Det var billedet i både Hals og Hou Kirker, der kun havde 10 procent af de besøgende, som de plejer at have. Det fortæller Christian Roar Pedersen, der er sognepræst i kirkerne. I Hals Kirke var der med de nuværende restriktioner plads til 110 kirkegængere, men juleaftensdag var det højeste antal deltagere ved en gudstjeneste bare 39. - Det var en tom fornemmelse at stå med en halvtom kirke juleaftensdag, siger Christian Roar Pedersen. Se hele TV2 Nords historie her: Præst bekymrer sig Det er langt fra en enestående historie. Nogle nordjyske kirker havde kun fire kirkegængere til stede ved en julegudstjeneste, mens andre helt blev aflyst. Det skaber bekymring for fremtiden hos den lokale præst i Hals og Hou. - Vi kan være bekymrede for, om folk bliver afvænnede med at gå i kirke juleaften. Fordi nu er det andet år i træk – og spørgsmålet er selvfølgelig næste år, om folk tør at komme, og er der stadig corona til den tid? Spørger Christian Roar Pedersen. Nordjyder ville undgå coronasmitte TV2 Nord har i dag talt med en række nordjyder, der fortæller, at de droppede traditionen om at gå til julegudstjeneste i år, og mange af dem deler samme svar på hvorfor. - For at vise rettidig omhu for mine medmennesker – og for ikke selv at blive smittet og for at undgå at smitte andre, siger Jane Borup, der er efterlønner og bor i Hals. - Men også fordi der ikke kunne være ret mange - og så synes jeg, at de der plejer at komme i kirke skulle have lov, siger Marie Mosevang, pensionist, Hals. Håber at nordjyderne vender tilbage I år skulle kirkerne følge en række restriktioner som et kvadratmeterkrav, mundbind og besøgende skulle fremvise coronapas, hvis der var mere end 100 personer. Men sidste år blev julegudstjenesterne slet ikke afholdt. De blev aflyst. Og efter den her jul frygter sognepræsten, hvad det kan betyde for traditionen. - Det er svært at sige, hvornår man bliver afvænnet med noget. Vi vender os til at tage det af igen, så jeg håber også, at folk vænner sig til at gå i kirke igen, siger Christian Roar Pedersen. Hør, hvad biskop i Aalborg Stift, Thomas Reinholdt Rasmussen, siger til det lave antal besøgende ved julegudstjenesterne:

Opsummering:
De nordjyske julegudstjenester havde i år langt færre besøgende, end de plejer. Det skaber bekymring for fremtiden hos en sognepræst.